b'\n_START_ARTICLE_\nFocus, dru\xc5\xa1tvo za sonaraven razvoj\n_START_SECTION_\nStali\xc5\xa1\xc4\x8da in dejavnosti\n_START_PARAGRAPH_\nDru\xc5\xa1tvo Focus je v javnosti najbolj znano glede svojih stali\xc5\xa1\xc4\x8d in dejavnosti na podro\xc4\x8dju podnebnih sprememb, energije, prometa in eti\xc4\x8dne potro\xc5\xa1nje.\n_START_SECTION_\nPodnebje\n_START_PARAGRAPH_\nV dru\xc5\xa1tvu Focus verjamejo, da so podnebne spremembe, ki jih povzro\xc4\x8da \xc4\x8dlovek, najve\xc4\x8dja gro\xc5\xbenja, s katero se soo\xc4\x8da Zemlja.  S kurjenjem fosilnih goriv, intenzivnim kmetijstvom in se\xc4\x8dnjo gozdov v ozra\xc4\x8dje izpu\xc5\xa1\xc4\x8damo ogromne koli\xc4\x8dine plinov, ki v atmosferi zadr\xc5\xbeujejo son\xc4\x8dno toploto, kar povzro\xc4\x8da segrevanje ozra\xc4\x8dja. Dru\xc5\xa1tvo Focus ozave\xc5\xa1\xc4\x8da javnost o spreminjanju podnebja in spreminjanju navad, poleg tega pa aktivno sodeluje pri iskanju re\xc5\xa1itev in sooblikovanju podnebne politike v Sloveniji  in EU ter sledi mednarodnim podnebnim pogajanjem.\n_START_SECTION_\nEnergija\n_START_PARAGRAPH_\nDru\xc5\xa1tvo Focus spodbuja u\xc4\x8dinkovito rabo energije, rabo obnovljivih virov energije, pametna omre\xc5\xbeja , in izkoreninjenje jedrske energije.  Ve\xc4\x8dina energije, ki jo uporabljamo danes, izvira iz fosilnih goriv. Slednja se ne obnavljajo dovolj hitro, razen tega pa povzro\xc4\x8dajo spreminjanje podnebja ter razli\xc4\x8dne oblike degradacije okolja. V dru\xc5\xa1tvu Focus verjamejo, da vodi raba fosilnih in jedrskih goriv tudi k vse bolj monopoliziranemu upravljanju z energijo in da bi tudi zato morali energetski sistemi prihodnosti temeljiti na uravnote\xc5\xbeeni me\xc5\xa1anici u\xc4\x8dinkovite rabe energije, obnovljivih virov energije, decentraliziranih omre\xc5\xbeij ter trajnostnega \xc5\xbeivljenjskega sloga.\n_START_SECTION_\nPromet\n_START_PARAGRAPH_\nPromet je sektor z najhitreje rasto\xc4\x8dimi izpusti CO2, ki povzro\xc4\x8dajo spreminjanje podnebja.  Z nara\xc5\xa1\xc4\x8danjem prometa se ve\xc4\x8da poraba goriva, pove\xc4\x8dujejo pa se tudi onesna\xc5\xbeenje, hrup, zastoji in nesre\xc4\x8de.  V dru\xc5\xa1tvu Focus vidijo re\xc5\xa1itev tak\xc5\xa1nega stanja v trajnostni mobilnosti, ki pomeni zagotavljanje u\xc4\x8dinkovite in enakopravne mobilnosti za vse ob minimalnih neza\xc5\xbeelenih stranskih u\xc4\x8dinkih.  Dru\xc5\xa1tvo Focus zato spodbuja na\xc4\x8dine mobilnosti, ki potrebe ljudi po mobilnosti usklajujejo z okoljskimi in drugimi dimenzijami prometa.\n_START_SECTION_\nEti\xc4\x8dna potro\xc5\xa1nja\n_START_PARAGRAPH_\nDru\xc5\xa1tvo Focus spodbuja zavedanje o odgovornosti vsakega posameznika za globalno blaginjo, saj so vplivi potro\xc5\xa1ni\xc5\xa1kega \xc5\xbeivljenjskega sloga ob\xc4\x8dutni povsod po svetu. V dru\xc5\xa1tvu Focus verjamejo, da eden od pokazateljev teh vplivov, podnebne spremembe - prekomerni izpusti, ki nastajajo v razvitem svetu, preko spreminjanja podnebja, mo\xc4\x8dno prizadene najbolj ranljive dr\xc5\xbeave. Dru\xc5\xa1tvo Focus zato \xc5\xbeeli izgraditi zavedanje, da je podnebje skupno vsem ljudem na Zemlji, s katerimi \xc5\xbeivimo v ekolo\xc5\xa1ki soodvisnosti.'